שנת הקורונה הייתה אתגר גדול עבור כולנו, ועבור עולם האמנות בפרט– הסטודנטים, המרצים, האמנים והצופים. כולנו שאלנו ונשאלנו שוב ושוב –כיצד יש כעת ללמוד וללמד? כיצד ליצור ולהציג אמנות בתקופה ריחוק שכזו?

תערוכת הגמר של המחזור המסיים בתוכנית להוראת מדעי הרוח והאומנויות של התואר השני מביאה לידי ביטוי מחקר של יצירה שנעשתה לאורך השנה יוצאת הדופן הזו, ומציגה תהליכים פנימיים וחיצוניים שתועדו, תומללו ונחקרו בצורה ייחודית לתקופה.

נמצאים בה, בסתר ובגלוי, מרחבי הזום, עמוסי הטבלאות והחלונות, המאפשרים בלחיצת כפתור להחליט החלטות הרות גורל - להיות או לא להיות בפריים, להישמע או לא להישמע, מה להראות ומה להסתיר. האם בני המשפחה יהיו בפנים או בחוץ?

איזה שוני אדיר בין החלל הווירטואלי ובין החלל המוחשי, הפיזי, הקיים, הנוכח, הנושם, המגיב, והמאתגר, חלל שאפשר לדבר אתו, להתעמת אתו ואפילו לכעוס, חלל שמכיל, חומל ומחבק.

בהקשר הזה הקורונה חידדה את נקודת מבטנו. השתקפות העולם בתוך הנפש נעשתה מדויקת יותר אך גם מבלבלת ומתסכלת. שאלות חדשות עלו ומירכאות נפתחו: מה תפקידה של האמנות בעידן המורכב הזה? מהו תפקידו של האמן ומה עליו לעשות כדי לשמור על האמנותיות והאנושיות שבו? איך יפעלו מוסדות החינוך והאמנות אחרי שהתרגלנו כולנו לכמעט שנה של תערוכות בזום, מפגשים בזום, הרצאות ומטלות בזום, חתונות ומפגשים משפחתיים בזום? התרגלנו לחפש את הרגש מתחת למקשי המקלדת. אולי עלינו להמציא תוכנה שתגרום לאצבעות לרעוד כשאנו לוחצים על הכפתורים?

לא איש זום אנוכי. גם באמנות וגם בשיח אנושי רגיל אני אדם של מפגש חי, של אמנות ומיזמים בעולם אמיתי ונושם, ולא בעולם של טבלאות, אגו ותסכול. על כן אני מברך על תערוכת הבוגרים של מסלול "אמן-מורה" לתואר השני. אני חש מלא גאווה בחברת התלמידים-אמנים הללו, מוכשרים ואינטליגנטים להפליא, שהצליחו להמשיך את היצירה והמחקר בתוך כל התהפוכות והאתגרים הפיזיים והווירטואליים, ושמח מאוד להיות חלק מהמיזם החשוב הזה ומהמרצים השותפים בו.

עלו והצליחו.